ΓΡΑΠΤΗ ΕΡΩΤΗΣΗ E-2497/98

υποβολή: Anita Pollack (PSE) προς την Επιτροπή

(30 Ιουλίου 1998)

Θέμα: Φθαλικές ουσίες σε παιχνίδια για νήπια

Πότε νομίζει η Επιτροπή ότι οι επιστήμονες θα διαθέτουν μια τυποποιημένη και επιβεβαιωμένη μέθοδο για τον έλεγχο διαφυγής φθαλικών ουσιών σε παιχνίδια για νήπια; Δεν θεωρεί ότι λόγω του κινδύνου θα πρέπει να γίνει χρήση της αρχής περί πρόληψης και να απαγορευθούν αυτά τα προϊόντα τώρα;

Απάντηση της κας Bonino εξ ονόματος της Επιτροπής

(25 Σεπτεμβρίου 1998)

Έχουν ξεκινήσει εργασίες που αναμένεται να αποτελέσουν τη βάση για μια τυποποιημένη και εγκεκριμένη μέθοδο δοκιμών σχετικά με την απελευθέρωση φθαλικών ενώσεων. Για το θέμα αυτό έχουν ξεκινήσει διάφορες δραστηριότητες στην Ευρώπη και αλλού. Συγκεκριμένα, με πρωτοβουλία της ολλανδικής κυβέρνησης, το RIVM (εθνικό ολλανδικό ίδρυμα δημόσιας υγείας και περιβάλλοντος) έχει συγκροτήσει ομάδα για την ανάπτυξη μιάς μεθόδου αξιολόγησης της απελευθέρωσης φθαλικών ενώσεων στο σίελο óταν τα νήπια βάζουν στο στόμα ορισμένα αντικείμενα περιποίησης του παιδιού και παιχνίδια από πλαστικοποιημένο μαλακό πολυμερές του χλωριούχου βινυλίου (PVC). Η εργασία περιλαμβάνει δοκιμές in vivo με εθελοντές και συνεργασία εργαστηρίων για δοκιμές in vitro από το κοινό κέντρο ερευνών της Ispra και από ολλανδικά, βρετανικά και γερμανικά εργαστήρια. Μια έκθεση προόδου διαβιβάστηκε στους εμπειρογνώμονες των κρατών και στα ενδιαφερόμενα μέρη κατά τη συνεδρίαση, στις 14 Ιουλίου 1998, της επιτροπής έκτακτης ανάγκης που προβλέπει η οδηγία 92/59/ΕΟΚ για τη γενική ασφάλεια των προϊόντων(1). Η Επιτροπή σκοπεύει να ζητήσει τη γνώμη της επιστημονικής επιτροπής για την τοξικότητα, την οικοτοξικότητα και το περιβάλλον, για τα αποτελέσματα της μελέτης αυτής, το Σεπτέμβριο του 1998.

Η Επιτροπή έχει ήδη αποφασίσει να υποβάλει επειγόντως πρόταση για μόνιμη κοινοτική νομοθεσία που θα εξασφαλίζει υψηλό επίπεδο ασφάλειας και υγείας με εναρμόνιση των συνθηκών όσον αφορά ορισμένα είδη περιποίησης του παιδιού και παιχνίδια από PVC που περιέχουν φθαλικές ενώσεις. Στο πλαίσιο της οδηγίας 79/769/ΕΟΚ για τους περιορισμούς στη διάθεση στο εμπόριο και στη χρήση επικίνδυνων ουσιών και παρασκευασμάτων, καταρτίζεται μια πρόταση με βάση τη γνωμάτευση της επιστημονικής υπηρεσίας για τον περιορισμό της διάθεσης στο εμπόριο και της χρήσης ορισμένων φθαλικών ενώσεων σε ορισμένα παιχνίδια και είδη περιποίησης του παιδιού(2). Σύντομα η πρόταση θα ολοκληρωθεί, συνεκτιμώντας και τα αποτελέσματα των προαναφερθεισών μελετών. Ενώ συνεχίζει να εκκρεμεί η έγκριση και η εφαρμογή κοινοτικής νομοθεσίας στον τομέα αυτό, η Επιτροπή, με τη σύστασή της που εγκρίθηκε την 1 Ιουλίου 1998(3), καλεί τα κράτη μέλη να λάβουν μέτρα προκειμένου να εξασφαλίζεται υψηλό επίπεδο προστασίας της υγείας των παιδιών όσον αφορά τα είδη περιποίησης του παιδιού και τα παιχνίδια από μαλακό PVC που περιέχει φθαλικές ενώσεις και προορίζονται για στοματική χρήση. Τα περιοριστικά μέτρα πρέπει να κοινοποιούνται στην Επιτροπή. Ιδιαίτερη προσοχή πρέπει να δοθεί στις φθαλικές ενώσεις DINP και DEHP, η χρήση των οποίων είναι πολύ διαδεδομένη. Τα κράτη μέλη οφείλουν να ενημερώνουν την Επιτροπή σχετικά με τις μεθόδους δοκιμών που χρησιμοποιούν, τα επίπεδα απελευθέρωσης που διαπιστώνονται και τα συμπεράσματα που εξάγονται από τα αποτελέσματα. Τα κράτη μέλη καλούνται να συνεργαστούν για την ανάπτυξη μιας κοινής κοινοτικής μεθόδου δοκιμών για τη μέτρηση της απελευθέρωσης φθαλικών ενώσεων από αυτά τα προϊόντα.

(1) ?? L 228 t?? 11.8.1992.

(2) ?? L 262 t?? 27.9.1976.

(3) ?? L 217 t?? 5.8.1998.